Thomas B. Thriges Gade indsnævres fra fire til to spor, den tidligere postcentral rives måske ned, og en masse nye boliger opføres. Planen for at genskabe et Nørrebro-kvarter i Odense ligger klar.

Annonce

Engang havde Odense ligesom de fleste andre større byer også et Nørrebro-kvarter med både byliv, sømænd, barer og små luskede hoteller. Men så kom den sidenhen så omdiskuterede Thomas B. Thriges Gade, der åbnede i 1970. Anlæggelsen af den firesporede vej betød, at det meste af Nørrebro-kvarteret med sine overvejende lave og tætte bebyggelse blev revet ned. Men nu skal Odense atter have et Nørrebro-kvarter. Det har byens politikere besluttet, og stregerne til, hvordan det kan komme til at se ud, fremgår af en plan, der lige før sommerferien blev vedtaget af byrådet.

En af tankerne i Nørrebro-planen er at gøre Lerchesgade, der går fra nordsiden af Byens Bro og ned mod havnen, til en sivegade primært for bløde trafikanter. Til venstre i billedet ses Storms Pakhus. Illustration: JAJA Architects/Odense Kommune

Annonce

En større bymidte

Som noget af det mest markante rummer planen tanker om, at områdets store bygningskolos, den tidligere postcentral ved siden af banegården, med fordel kan rives ned for at give plads til nye byggerier med boliger, kontorer og butikker. Samtidig gøres der plads til at forlænge Skibhusvej hen over krydset med Thomas B. Thriges Gade og op til banegården. Desuden skal den resterende del af Thomas B. Thriges Gade fra Østre Stationsvej og ned mod havnen indsnævres fra de nuværende fire til to spor. Eftersom der ikke kører så meget trafik på den vej som tidligere, vurderes vejen i dag overdimensioneret, og derfor er det bedre at bruge pladsen på byliv. Helt overordnet er visionen i udviklingsplanen for et nyt Nørrebro at skabe et tæt byområde med boliger, butikker og plads til serviceerhverv, som med sin centrale beliggenhed tæt ved den kommende letbane vokser sammen med centrum og havnen og Skibhuskvarteret. Som det fremgår af planen fra byrådet har området et betydeligt potentiale: "Området mellem byen og havnen har stor strategisk betydning for udviklingen af Odense fra stor dansk by til dansk storby. Her er der et reelt potentiale for at udvide bymidten og tilføre nye bymæssige funktioner og oplevelser til Odense."

Annonce

Måske en ny sivegade